CELEX: 32007D0270
Language: mt
Date: 2007-04-23 00:00:00
Title: 2007/270/KE: Deċiżjoni tal-Kummissjoni tat- 23 ta’ April 2007 dwar il-kontribut finanzjarju mill-Komunità għal miżuri ta’ emerġenza għall-ġlieda kontra l-influwenza tat-tjur fl-Olanda fl-2006 (notifikata taħt id-dokument numru C(2007) 1746)

3.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 115/20
            
         DEĊIŻJONI TAL-KUMMISSJONI
   tat-23 ta’ April 2007
   dwar il-kontribut finanzjarju mill-Komunità għal miżuri ta’ emerġenza għall-ġlieda kontra l-influwenza tat-tjur fl-Olanda fl-2006
   (notifikata taħt id-dokument numru C(2007) 1746)
   (It-test bl-Olandiż biss huwa awtentiku)
   (2007/270/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-qasam veterinarju (1), u partikolarment l-Artikoli 3(3) u 3a(1) tiegħu,
   Billi:
   
               (1)
            
            
               Id-Deċiżjoni 90/424/KEE tistipula l-proċeduri li jamministraw il-kontribuzzjoni finanzjarja tal-Komunità għal miżuri veterinarji speċifiċi, inklużi miżuri ta’ emerġenza. Id-Deċiżjoni 90/424/KEE, kif emendata mid-Deċiżjoni 2006/53/KE (2), tistipula kontribut finanzjarju Komunitarju lill-Istati Membri biex ikopri ċerti spejjeż marbuta mat-teħid ta’ miżuri għall-qerda ta’ l-influwenza tat-tjur.
            
         
               (2)
            
            
               Seħħew tifqigħat ta’ l-influwenza tat-tjur fl-Olanda fl-2006. Il-feġġ ta’ din il-marda jirrappreżenta riskju serju għall-popolazzjoni tal-bhejjem tal-Komunità. Skond l-Artikolu 3a(2) tad-Deċiżjoni 90/424/KEE, l-Olanda ħadet miżuri biex tiġġieled dawn it-tifqigħat.
            
         
               (3)
            
            
               Il-ħlas ta’ kontribut finanzjarju mill-Komunità għandu jkun suġġett għall-kundizzjoni li l-miżuri ppjanati jkunu fil-fatt twettqu u li l-awtoritajiet kompetenti jkunu pprovdew l-informazzjoni kollha meħtieġa lill-Kummissjoni qabel ċerti skadenzi.
            
         
               (4)
            
            
               Ir-Regolament tal-Kummissjoni (KE) Nru 349/2005 tat-28 ta’ Frar 2005 li jistabbilixxi r-regoli rigward il-finanzjament Komunitarju għall-interventi urġenti u l-ġlieda kontra ċertu mard ta’ l-annimali kif imsemmi fid-Deċiżjoni tal-Kunsill 90/424/KEE (3), wara l-emenda tad-Deċiżjoni 90/424/KEE mid-Deċiżjoni 2006/53/KE, ma għadux ikopri l-influwenza tat-tjur. Għalhekk hemm bżonn li jiġi espressament stipulat f’din id-Deċiżjoni li l-għoti ta’ kontribut finanzjarju lill-Olanda huwa suġġett għall-konformità ma’ ċerti regoli stipulati fir-Regolament (KE) Nru 349/2005.
            
         
               (5)
            
            
               L-Artikolu 3a(3) tad-Deċiżjoni 90/424/KEE jistipula li l-kontribut finanzjarju tal-Komunità għandu jkun ta’ 50 % ta’ l-ispejjeż eliġibbli mġarrba mill-Istat Membru.
            
         
               (6)
            
            
               L-Olanda kkonformat fis-sħiħ ma’ l-obligazzjonijiet tekniċi u amministrattivi tagħha kif stabbilit fl-Artikolu 3(3) u 3a(2) tad-Deċiżjoni 90/424/KEE. L-Olanda għaddiet tagħrif lill-Kummissjoni dwar l-ispejjeż imġarrba fil-qafas ta’ din it-tifqigħa fit-30 ta’ Awwissu 2006 u minn dak in-nhar kompliet tipprovdi t-tagħrif kollu meħtieġ dwar l-ispejjeż ta’ kumpens u l-infiq operattiv.
            
         
               (7)
            
            
               Il-miżuri stipulati f’din id-Deċiżjoni huma konformi ma’ l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   Il-Kontribut finanzjarju mill-Komunità
   1.   Jista’ jingħata kontribut finanzjarju mill-Komunità lill-Olanda għall-ispejjeż imġarrba minn dak l-Istat Membru fit-teħid tal-miżuri msemmija fl-Artikolu 3a(2) tad-Deċiżjoni 90/424/KEE għall-ġlieda kontra l-influwenza tat-tjur fl-2006.
   Il-kontribut finanzjarju għandu jkun ta’ 50 % ta’ l-ispejjeż imġarrba li jkunu eliġibbli għall-finanzjament mill-Komunità.
   2.   Għall-finijiet ta’ din id-Deċiżjoni, l-Artikoli 2 sa 5 u l-Artikoli 7 u 8 u l-Artikolu 9(2), (3) u (4) u l-Artikolu 10 tar-Regolament (KE) Nru 349/2005 għandhom japplikaw mutatis muntandis.
   Artikolu 2
   Destinatarju
   Din id-Deċiżjoni hija indirizzata lir-Renju ta’ l-Olanda.
   
      Magħmul fi Brussell, 23 ta’ April 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 224, 18.8.1990, p. 19. Deċiżjoni kif emendata l-aħħar mir-Regolament (KE) Nru 1791/2006 (ĠU L 363, 20.12.2006, p. 1).
   
      (2)  ĠU L 29, 2.2.2006, p. 37.
   
      (3)  ĠU L 55, 1.3.2005, p. 12.